**Kyyveden vesienhoidon johtoryhmän kokous 1/2024**

Aika 23.4.2024 Klo 13:00–15:30

Paikka Hybridi: Saimaa/MS Teams

Läsnä Veijo Hämäläinen Kyyveden osakaskunta

Heikki Tanskanen Mikkelin kaupunki

Eeva Lahtinen ProAgria Etelä-Savo

Pekka Häkkinen Pieksämäen kaupunki

Lasse Hämäläinen Etelä-Savon ELY-keskus

Juho Kotanen Etelä-Savon ELY-keskus

Marjo Tarvainen (siht.) Etelä-Savon ELY-keskus

Teemu Hentinen Pohjois-Savon ELY-keskus

# **Kokouksen avaus**

Kokoukselle ei valittu puheenjohtajaa, päätettiin pitää kokous keskustelevana. Kokouksen sihteerinä toimii Marjo Tarvainen. Osallistujien lyhyt esittelykierros. Marjo Tarvainen toimii Liisa Muurin vanhempainvapaan sijaisena 15.4.2024-10.1.2025 Etelä-Savon ELY-keskuksessa.

# **Vesienhoidon tilannekatsaus**

Hämäläinen esitteli valtakunnallisen vesienhoidon ajankohtaisia kuulumisia. Tällä hetkellä on käynnissä keskeisten kysymysten ja työohjelman Vuoksen vesienhoitoalueella 2028–2033 kuuleminen. Näihin toivotaan palautteita ja lausuntoja, kuulemisaika päättyy 17.6.2024. Kuulemisaineistot ja linkki palautepalveluun löytyvät Kymijoen-Suomenlahden vesienhoitoalueen sivuilta ([Kymijoen-Suomenlahden vesienhoitoalue](https://www.ymparisto.fi/fi/luonto-vesistot-ja-meri/vedet-ja-vesistot/vesien-ja-merensuojelu/vesien-ja-merenhoidon-suunnitteluvaiheet-ja-toimijat/kymijoen-suomenlahden-vesienhoitoalue)). Palautteen voi toimittaa myös sähköpostilla tai kirjeenä Uudenmaan ELY-keskuksen kirjaamoon.

Kokouksessa puhuttiin valuma-aluelähtöisen vesienhoidon järjestämisen puolesta. Rahoituslähteet, niiden erilaiset vaatimukset ja reunaehdot todettiin hankaliksi ja toivottiin yhteistyötä yli organisaatiorajojen. Hankkeiden hakuprosessiin toivottiin apua ja yhteistyötä, jotta hankkeista tulisi hyviä ja rahoituskelpoisia.

Vesienhoidossa on toteutettu vesienhoidon toimenpideohjelmaa vuosille 2022–2027 ([linkki ohjelmaan](https://www.doria.fi/handle/10024/184580)). Kyyvesi-Pieksämäen kalatalousalueelle on laadittu vesienhoidon yleissuunnitelma. Suunnitelmista uusimpana on laadittu [Suovunselän vesiensuojelurakenteiden suunnittelu](https://esvesienhoito.wordpress.com/wp-content/uploads/2024/03/suovunselan-suunnitelmat.pdf) (2023).

# **Kyyveden valuma-aluetalkkari -pilottihanke**

Hanke on yksi neljästä valtakunnallisesta valuma-aluepilotista, kehittämisteemana valuma-aluelähtöisen vesienhallinnan koordinoinnin kehittäminen. Hankkeen [nettisivut](https://www.proagria.fi/hankkeet/kyyveden-valuma-aluetalkkari-pilottihanke) löytyvät ProAgrian sivuilta.

Hankkeessa tehtiin vuonna 2023 etenkin maanomistajien aktivointia ja osallistamista. Kunnostettavien kohteiden valintaa ja suunnitelmien edistämistä on toteutettu kevään 2024 aikana.

Kohteiksi ovat valikoituneet Hirsikankaansuon kosteikko ja Lietlahdenjoen kaksitasouoma. Hirsikankaansuon kosteikon toteuttajaksi on valittu Maansiirto Kohvakka Ky, toteutus kesällä 2024. Lietlahdenjoen valuma-alueen kaksitasouoman toteuttajaksi on valittu KVVY Tutkimus Oy, mutta toteutus ei välttämättä ehdi hankkeen aikana. Jos kohdetta ei ehditä rahoittamaan hankkeesta, pyritään etsimään vaihtoehtoisia rahoituslähteitä.

Seuraavaksi jatketaan talkkarimallin testausta ja aloitetaan hankkeen loppuraportin valmistelu.

# **Suunnittelussa tai käynnissä olevat hankkeet ja niiden eteneminen**

Ympäristöministeriön avustushausta rahoitetut vesistökunnostushankkeet:

**Suovunselän vedenlaadun parantamisen käytännön suunnittelu.** Karttakuvia, joihin on tehty Suovun alueelle vesiensuojelurakenteiden suunnittelua.

**Tyltynsalmen uppopuiden raivaus.** Hankkeessa on raivattu uppopuita mahdollistamaan hoitokalastus Tyltynsalmessa. Hanke on päättynyt 11.9.2023.

**Kyyveden vähempiarvoisen kalan pyynti.** Hanketta on toteutettu vuosittain usean vuoden ajan.

**Iso-Nivujärven kunnostussuunnitelma**. Hankkeelle on myönnetty jatkoaikaa 30.9.2024 saakka, koska hankkeessa on ollut hankaluuksia konsultin aikataulujen kanssa. Mahdollisesti konsultti joudutaan vaihtamaan.

Uudet avustushankkeet:

**Kyyveden vähempiarvoisen kalan pyynti.** Hankkeessa jatketaan aiempien vuosien hoitokalastusta.

Muuta keskustelua:

Kyyvesi-foorumin jatkosta todettiin, että tarvittaisiin lisää käytännön toimia, jotta foorumi kannattaisi järjestää.

Muistutettiin avustusten hakemisesta tänä vuonna, hakuaika on loka- marraskuussa. Hausta ilmoitetaan mm. ELY-keskusten nettisivuilla ja alueellisissa lehdissä. Tällä kertaa halutaan lisää etenkin valuma-aluekunnostushankkeita.

Muut käynnissä olevat hankkeet:

**Secchi-levyjä** on toimitettu ympäri Kyyvettä yhteensä 6 kappaletta näkösyvyyden mittausta varten.

Kyyvedellä edistetään SYKEn kanssa **Tarkka+** yhteistyötä vuonna 2024. Satelliittikuvista saadaan huomattavasti enemmän tietoa mm. a-klorofyllistä ja sameudesta. Kaukokartoitustuotteet ovat usein myös kansalaisten käytettävissä.

**Kovalansuon kunnostustoimet.** Hankkeen hakija on Mikkelin kaupunki. Kaupungin mukaan tähän olisi mahdollisesti tulossa myönteinen rahoituspäätös JTF-rahastosta. Tässä on hyviä mahdollisuuksia yhteistyöhön muiden alueen toimijoiden kanssa. Suunnitelma on hyvin yleisluontoinen.

**Harjukosken patohanke** (Museovirasto/Mikkelin kaupunki). Mikkelin kaupunki on selvittänyt tilannetta, mutta hanke ei ole edennyt todennäköisesti puuttuvan rahoituksen takia. Kohteessa pitäisi tehdä nousuesteen poistaminen sekä rakenteiden (mm. tukinuittoränni) uusimista. Pato on asetettu käyttökieltoon ja kulku rakenteen päällä on estetty puomein.

**SOTKA -kohteet** (Riistakeskus) – Hanke ei ole edennyt viime syksyisen katsauksen jälkeen. Jatkotoimenpiteet selvinneevät kesän aikana ja ensi syksyn kokouksessa käydään tilanne uudestaan läpi.

JTF-rahoitus:

JTF-rahoituksen toimintatyypeistä ”turvetuotannosta poistuvien soiden ennallistaminen ja jälkikäyttö” on mahdollinen Kyyveden alueella, koska valuma-alueella on useita toimintansa lopettaneita turvetuotantoalueita. Hankehakemuksia on tullut ELYn toistaiseksi vähän. Kyyvedellä on vireillä Kovalansuon (Mikkelin kaupunki) hanke. Kyyveden osakaskunta on suunnitellut Suovunselän valuma-alueen yleissuunnitelman pohjalta hanketta ko. valuma-alueelle. Todettiin, että hankehakemusten täyttäminen on koettu hyvin vaativaksi ja byrokraattiseksi, johon paikallisilla kunnostustahoilla ei ole välttämättä osaamista.

Kyyveden hankkeessa voisi olla yhteistyön mahdollisuuksia Xamkin Tujaus-hankeaihion kanssa. Xamkilla on paljon kokemusta hankehakemusten laadinnasta ja toisaalta Suovunselällä on hyviä toteutuskohteita, joita Xamkin Tujaus -hanke tarvitsisi. JTF-hankkeissa tarvitaan konkreettisia kunnostustoimia (ennallistamishehtaareita) rahoituksen saamiseksi. Yhteistyössä tästä voisi saada hyvän hankkeen. Hankehakemukset tulee toimittaa toukokuun loppuun mennessä. On sovittu, että Xamk on piakkoin yhteydessä Kyyveden osakaskuntaan.

Yleisesti ottaen hankkeiden toteuttamiseen tarvittaisiin hanketalkkari, joka osaisi neuvoa ja auttaa rahoitusten hakemisessa sekä muissa käytännön hanketyöhön liittyvissä asioissa.

ACWA Life

ELY-keskusten yhdessä suunnittelema ja laatima ACWA Life-hankkeen hankehakemus on jätetty EU:lle 1.3.2024. Päätös on tulossa kesäkuun 2024 aikana. Hanke alkaisi vuoden 2025 alusta. Etelä-Savon ja Pohjois-Savon alueelle kohdistuisi budjetista 1,8 milj. Euroa ja pilottialueena toimisi Virtasalmi-Joroinen. Hankkeen toimenpiteet sisältävät mm. metsätalouden ja maatalouden vesiensuojelurakenteita ja neuvontaa, vesistökunnostuksia (mm. Ravintoverkkokunnostuksia sekä virtavesikunnostuksia) sekä ns. innovatiivisia vesistökunnostuksia. Jälkimmäisestä esimerkkinä ravinteikkaan alusveden suodattaminen (Ahvenlampi).

# **Kyyveden alueen maastotapahtumat**

Kyyvesitalkkarin tapahtumista nostettiin esille valtakunnalliset kalastus-päivät, Mikkelin satamassa, 15.5.2024 sekä työnäytös Hirsikankaansuon kosteikkotyömaalla kesällä 2024. Pohditaan mahdollisuuksia olla mukana Mikkeli Water Week-tapahtumassa.

# **Muut asiat**

Maaseuturahaston hankemahdollisuuksista todettiin seuraavaa:

Teemahaku maaseudun kehittämishankkeille **Järvi-Suomen vesistöjen tilan parantamiseksi 15.3.-31.5.2024** [**JÄSMY**](https://maaseutu.fi/wp-content/uploads/2024/03/Hakuilmoitus-JASMY-teemahaku-15.3_31.5.2024.pdf) (linkin takaa löytyy mm. yhteystiedot lisätietojen kysymiseen). Teemahaku toteuttaa Järvi-Suomen maaseudun ympäristö- ja ilmasto-ohjelmaa (JÄSMY) sekä alueellisia maaseudun kehittämissuunnitelmia 2023–2027. Teemahaun tarkoituksena on kohdentaa EU:n maaseuturahoitusta JÄSMY-ohjelman toimenpiteitä edistäviin hankkeisiin. JÄSMY-ohjelman yhtenä tavoitteena on, että Järvi-Suomen vesistöjen tila säilyy vähintään hyvänä tai paranee vähintään hyvälle tasolle.

**Yleishyödyllisten ympäristö- ja ilmastoinvestointien teemahaku 15.4.-30.8.2024** (Etelä-Savo) ([Yleishyödylliset investoinnit](https://www.ely-keskus.fi/documents/13166/0/Yleishy%C3%B6dyllisten+ymp%C3%A4rist%C3%B6-+ja+ilmastoinvestointien+teemahaku+15.4.%E2%80%9330.8.2024.pdf/9a361938-fb62-f579-a90c-163527f97917?t=1713183094103)). Tarjolla on nyt paljon rahoitusta vesiensuojeluhankkeisiin. Haku kannattaa pitää mielessä, mikäli meneillään olevat hankehaut eivät tuota tulosta. Hausta järjestetään Teams-infotilaisuus 2.5.2024 klo 9.30–11.00. Tilaisuuteen ei tarvitse ilmoittautua, linkki tapahtumaan: <https://maaseutuverkosto.fi/tapahtumat/info-yleishyodyllisten-ymparisto-ja-ilmastoinvestointien-teemahausta/>

# **Seuraavan kokouksen asiat ja kokouksen ajankohta**

Seuraava kokous järjestetään hybridinä 15.10.2024 klo 13.00–15.00 ELY:n tiloissa ja Teamsissä.

Keskusteltiin kokoukseen kutsuttavien henkilöiden lisäämisestä, mahdollisesti Metsäkeskuksesta, maaseutupuolelta ja Xamkista.

# **Kokouksen päättäminen**

Kokous päättyi klo 14.25.

Sihteeri Marjo Tarvainen

Jakelu Tilaisuuteen kutsutut, vesienhoidon blogisivu